Potilastietojensa mahdollisesta urkinnasta huolestunut Saara sai lopulta tietää, että hänen tietojaan Omakannasta katsoi häntä hoitanut lääkäri

Turkulainen Saara huolestui huomatessaan jonkun katsoneen hänen potilastietojaan terveyskeskuksessa, jonka asiakas hän ei ollut.

Saara ei tiedusteluista huolimatta saanut terveyskeskuksesta tietoa, kuka potilastietoja oli katsonut.

Nyt on selvinnyt, että katsoja oli Saaraa hoitanut lääkäri, mutta tiedot lääkärin työskentelypaikasta eivät ilmeisesti olleet ajan tasalla.

Saaran potilastietojen katsoja selvisi lopulta. Niitä on katsonut Saaraa hoitava lääkäri, jonka omista tiedoista ilmeisesti puuttui tieto työpaikan vaihtumisesta. Siksi lokitiedoissa oli maininta Raision terveyskeskuksesta, vaikka lääkäri katsoi tietoja muualla. INKA SOVERI

Turkulainen Saara, 55, (nimi muutettu) huolestui suomalaisten terveystiedot kokoavan Omakannan tietoturvasta, kun hän huomasi jonkun katsoneen tietojaan kahdesti Raision terveyskeskuksessa kesäkuussa 2016 (IL 25.1.). Erikoiseksi tilanteen teki se, ettei Saara ole ollut koskaan tuon terveyskeskuksen asiakas eikä edes asunut Raisiossa.

Pelkäsi urkintaa

Kun Saara yritti selvittää tietojensa katsojaa, hän ei saanut heti apua Raision terveyskeskuksesta. Hänelle sanottiin, ettei asiaa pystytä selvittämään lokitiedoista, ja häntä kehotettiin selvittämään itse asiaa.

Yhdeksi syyksi katseluun hänelle tarjottiin mahdollisuutta, että joku terveyskeskuksessa sijaisena työskennellyt ihminen olisi katsonut tietoja muualla, mutta käyttänyt Raision terveyskeskuksessa saamiaan tunnuksia. Saarasta tuntui oudolta, että joku voisi käyttää tunnuksia ilman, että hänet voisi tunnistaa siellä, missä tunnukset on hänelle alun perin annettu.

Saara yritti selvittää tietojensa katsojaa saamiensa ohjeiden mukaan jopa ottamalla yhteyttä Kelan tekniseen tukeen. Sieltä häntä ei voitu auttaa, vaan hän sai vastaukseksi, että tiedon pitää lain mukaan löytyä Raision terveyskeskuksesta.

Saara oli huolissaan siitä, oliko hän joutunut urkinnan kohteeksi. Hänellä on vireillä kantelu aluehallintovirastossa, ja siksi tietojen katselijan selvittäminen oli hänelle tärkeää.

Katsojana hoitava lääkäri

Saara otti tammikuussa uudelleen yhteyttä Raision terveyskeskukseen ja pyysi selvittämään tietojensa katselijan. Hän sai hiljattain Raision kaupungilta kirjeen, jossa todetaan, että Omakannassa olevan merkinnän mukaan katsoja on ollut Raision kaupunki, sosiaali- ja terveyskeskus. Kukaan Raision kaupungin työntekijöistä ei kuitenkaan ole tietoja katsonut, joten asian selvittelyä jatkettiin yhdessä Varsinais-Suomen sairaanhoitopiirin tietovastaavan kanssa.

Tietovastaava toteaa vastauksessaan, että Omakanta-palvelussa näkyvät potilastietojen käsittelyt sekä Varsinais-Suomen aluetietojärjestelmän että Kansallisen terveysarkiston eli Kannan kautta. Saaran tietoja on katsottu aluetietojärjestelmän kautta, ja katsojana on ollut lääkäri.

- Saamistani lokitiedoista havaitsin, että tietojani katsellut lääkäri oli ollut oikealla asialla. Olin ollut hänen potilaana Tyksissä, helpottunut Saara kertoo.

Vanhentunutta tietoa?

Syyksi outoon tilanteeseen sairaanhoitopiirin tietovastaava pitää mahdollisesti sitä, että " lääkärin toimipistetietoihin on jäänyt hänen aiempi työyksikkönsä, jos lääkäri ei tietojen käsittelyhetkellä ole työskennellyt Raision kaupungin palveluksessa " .

Saaran tunnelmat saamaansa vastaukseen ovat sekä huojentuneet että ristiriitaiset.

- Raision terveyskeskuksen vastaus voipi hyvinkin vielä jonain päivänä palauttaa luottamukseni siihen, että terveydenhuollon joka sektorilla ymmärretään tietosuojan tärkeys potilaalle ja sitä myös vaalitaan.

Toisaalta Saaralle kokemus on ollut raskas.

- Kun vakava sairaus on elinikäinen kumppani, niin siinä kyllä on ihmiselle ristinkantoa tarpeeksi. Sitä ei tarvitse hoitohenkilökunnan piittaamattomuudella lisätä, hän miettii tarkoittaen saamiaan ohjeita selvittää asiaa itse.

- Asiaa, joka oikeasti on terveydenhuolto-organisaation itse selvitettävä.

Laki velvoittaa terveyskeskuksia seuraamaan potilastietojen käyttöä. Tietoja saavat katsoja hyvin perustelluin syin vain ne henkilöt, jotka osallistuvat potilaan hoitoon tai siihen liittyviin tehtäviin. Lokitiedot on säilytettävä kaksi vuotta. Laki velvoittaa antamaan tiedot asiakkaalle hänen niitä pyytäessään.